Ma, 3 kinders dood in huis aangetref | Maroela Media
Russel Meiring, woordvoerder van ER24, het gesê die voorval het in 'n woonhuis in Cancerstraat in Witbank plaasgevind.
"'n Ma in haar 20's is omstreeks 08:15 op die vloer van die slaapkamer en drie kinders, 'n seuntjie (5), 'n dogtertjie (9) en 'n sewe maande oue babaseuntjie, is in hul beddens dood aangetref," het Meiring gesê.
Sers. Gerald Sedibe, provinsiale woordvoerder van die polisie, het gesê die gesin se huiswerker het by die huis opgedaag en gesien die huis is gesluit.
"Sy het toe na 'n familielid gegaan wat glo 'n sleutel vir die huis gehad het en toe die op die lyke afgekom," het Sedibe verduidelik.
Meiring het gesê dit was duidelik dat die vrou en die drie kinders al 'n geruime tyd dood was.
Sedibe het gesê die polisie kan nie in dié stadium bevestig wanneer die ma en kinders dood is nie. "Dit is definitief oornag of langer."
Volgens Sedibe word vier geregtelike doodsondersoeke gedoen. "Die nadoodse ondersoeke sal bepaal wat die oorsaak van dood was," het hy gesê.
Dis verskriklik hartseer. Ek hoop dat die oorsaak van die gebeure gou uitgevind sal word. Baie sterkte aan die familie van die oorledenes.
My hart gaan uit na die geliefdes. Dis verskriklik!
Shoh… dis rof…
Ek vra myself elke dag waarom lees ek steeds die nuus… dit is asof alles en almal gek geword het en die effek daarvan kan 'n mens aan jou lyf voel. Spanning en kommer oor almal vir wie jy omgee. Net een berig waar 'n gesin saam dood aangetref word is al erg maar soveel berigte kom ooreen. nog 'n moord, nog 'n vreemde sterfte, nog mense wat doodgebrand word… wat nog en wanneer gaan alles weer normaal en kalm voel?